**MINISTERUL SĂNĂTĂȚII**

**ORDIN**

privind aprobarea metodologiei de screening pentru cancerul de col uterin

Văzând Referatul de aprobare nr........................................ al Direcției generale de sănătate publică și programe de sănătate din cadrul Ministerului Sănătății

având în vedere prevederile art. 8 alin. (4) din Hotărârea Guvernului nr. 709/2023 privind punerea în aplicare a prevederilor art. IV din Ordonanţa Guvernului nr. 26/2023 pentru modificarea art. 942 din Legea nr. 95/2006 privind reforma în domeniul sănătăţii şi pentru modificarea şi completarea Legii nr. 293/2022 pentru prevenirea şi combaterea cancerului,

în temeiul prevederilor art. 7 alin (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare,

ministrul sănătății emite următorul,

ORDIN:

**Art. 1.** (1) Se aprobă metodologia de screening pentru cancerul de col uterin, prevăzută în anexa nr. 1 care face parte integrantă din prezentul ordin.

(2) Metodologia de screening pentru cancerul de col uterin prevăzută la alin. (1), denumită în continuare Metodologie, este în acord cu *Recomandarea Consiliului din 9 decembrie 2022 privind consolidarea prevenirii prin depistare timpurie: O nouă abordare a UE privind screeningul pentru depistarea cancerului, care înlocuieşte Recomandarea 2003/878/CE a Consiliului* și cu Ghidurile Europene de asigurare a calității în programele de screening pentru cancerul de col uterin – ediția a 2-a, supliment.

**Art.2.** Scopul metodologiei este de a furniza un cadru unitar și structurat de furnizare a serviciilor medicale de screening pentru cancerul de col uterin, în condiții de control și asigurare a calității serviciilor medicale și de a asigura accesul echitabil al tuturor persoanelor eligible, indiferent de statutul socio-economic, la servicii medicale preventive de egală calitate și siguranță pentru reducerea morbidității și mortalității prin cancer de col uterin.

**Art.3.** Serviciile medicale de screening se furnizează în mod organizat pe baze populaționale, cu asigurarea întregului lanț de servicii medicale care au ca rezultat infirmarea riscului de a dezvolta cancer sau confirmarea diagnostică a persoanelor cu rezultate pozitive la test și preluarea în tratament, în condiții de management al calității, monitorizare continuă și evaluare a impactului, precum și în condițiile unui raport beneficiu-risc supraunitar.

**Art.4.** (1) Prezenta metodologie se aplică tuturor unităților sanitare publice și private care furnizează serviciile de screening pentru cancerul de col uterin.

(2) Unitățile sanitare publice și private care furnizează servicii de screening pentru cancerul de col uterin au obligația de a raporta către Institutul Național de Sănătate Publică efectuarea serviciilor în conformitate cu Fișa unică de raportare a serviciilor de screening pentru cancerul de col uterin din anexa nr.2 care face parte integrantă din prezentul ordin.

**Art.5**. Metodologia de screening pentru cancerul de col uterin se actualizează ori de câte ori este cazul, în concordanță cu evidențele științifice și în conformitate cu recomandările Inițiativei Comisiei Europene pentru cancerul de col uterin.

**Art.6.** Structurile de specialitate ale Ministerului Sănătății, direcțiile de sănătate publică județene și a municipiului București, membrii comisiilor de specialitate ale Ministerului Sănătății, Casa Națională de Asigurări de Sănătate, unitățile sanitare publice și private, precum și personalul medical implicat în furnizarea de servicii medicale de screening pentru cancerul de col uterin vor duce la îndeplinire prevederile prezentului ordin.

**Art. 7.**  Prezentul ordin se publică în Monitorul Oficial al României, Partea I.

MINISTRUL SĂNĂTĂȚII

Prof univ. dr. Alexandru RAFILA

**ORDIN**

privind aprobarea metodologiei de screening pentru cancerul de col uterin

|  |  |  |  |
| --- | --- | --- | --- |
| STRUCTURA INIȚIATOARE: | Data avizului | | Semnătură șefului  structurii |
|  | | | |
| Direcția generală sănătate publică și programe de sănătate  Director General: Dr. Amalia ȘERBAN |  | |  |
|  | | | |
| STRUCTURI AVIZATOARE: | Data solicitării  avizului | Data obținerii  avizului | Semnătură șefului  structurii |
| Direcția generală de asistență medicală  Director General: Dr. Costin ILIUȚĂ |  |  |  |
| Direcția generală juridică  Director general: Ionuț-Sebastian IAVOR    Serviciul avizare acte normative  Șef serviciu: Dana-Constanța EFTIMIE |  |  |  |
| SECRETAR DE STAT  Prof. Univ. Dr. Adriana PISTOL |  |  |  |
| SECRETAR GENERAL ADJUNCT  Dănuț Cristian POPA |  |  |  |